Tifel ta' ħames xhur iddaħħal l-Isptat Mater Dei isofri minn ġrieħi serji wara li kien f'karozza nvoluta f'inċident tat-traffiku fit-Triq il-Barrani f'Ħal Tarxien. Il-każ seħħ ilbieraħ għall-ħabta tal-10pm. Fi stqarrija, il-Pulizija qalet li mill-investigazzjonijiet preliminari rriżulta li l-ħabta seħħet bejn karozza misjuqa minn raġel ta' 58 sena residenti s-Swieqi u oħra misjuqa minn raġel ta' 32 sena residenti l-Iklin. Fit-tieni karozza kien hemm ukoll mara ta' 31 sena u t-tarbija, tifel ta' 5 xhur. Fuq il-post issejjaħ tim mediku u membri mid-Dipartiment tal-Protezzjoni Ċivili li assistew lill-persuni involuti fl-inċident. L-erba' persuni ttieħdu l-Isptar Mater Dei sabiex jingħataw il-kura meħtieġa. Aktar tard ir-raġel ta' 58 sena ġie ċċertifikat li qiegħed isofri minn ġrieħi ħfief. Il-mara u r-raġel li kienu fil-Honda, sofrew ġrieħi gravi, filwaqt li t-tifel kien iċċertifikat bi ġrieħi serji. Il-Maġistrat tal-Għassa, Dr. Noel Bartolo LL.D. kien infurmat bil-każ u ħatar inkjesta. L-investigazzjonijiet tal-Pulizija għadhom għaddejjin. Jekk tixtieq tkun minn tal-ewwel li tirċievi l-aħħar aħbarijiet minn Malta, niżżel l-APP ta' Newsbook minn hawn . .td_uid_3_6188c09d07ed8_rand.td-a-rec-img{text-align:left}.td_uid_3_6188c09d07ed8_rand.td-a-rec-img img{margin:0 auto 0 0}